Fit-3am tat-Tnejn 9 t'Awwissu rfisna għall-ewwel darba fuq l-art Etjopjana. F'dak il-ħin ta' filgħodu ftit li xejn kien hemm nies, l-ajruport kien kwiet u għaddejna l-bagalji mingħajr problemi ta' xejn. Iżda mbagħad inħsadna meta ndunajna li l-bagalja ta' Amanda ma kinetx waslet! Diżappuntati li x-xorti ħażina kellha tmiss lil waħda minna ftaħna l-claim bit-tama li ma ddumx ma tasal il-bagalja wara ftit jiem possibli. Iżda hekk kif konna ħa noħorġu mill-ajruport iż-żewġ Manwelijiet tal-grupp jindunaw li bagalja tixbah lil ta' Amanda kienet qegħda għand waħda mara. Meta morna fuqha biex niċċekjaw rajna li l-bagalja vera kienet bħal ta' Amanda, ppruvajna ċ-ċavetta fil-katnazz u nfetħet. Ħadna r-ruħ li l-bagalji kollha kienu waslu u b'hekk irnexxilna nevitaw l-ewwel diżavventura tal-esperjenza b'wiċċ il-ġid. Ftit wara lmaħna lix-xufier tal-vann li kellu jwassalna minn Addis għal Bahir Dar. u b'hekk għabbejna l-bagalji fuq il-vann biex nibdew dan il-vjaġġ twil ta' madwar 12-il siegħa biex naslu fl-ewwel post li fih kellna nibdew il-missjoni tagħna. F'dak il-ħin kmieni ta' filgħodu stajt ninnota ftit affarijiet fuq il-belt ta' Addis Abeba.
9 t'Awwissu 2010: Minn Addis għal Bahir Dar